Sigmar Polke

**Sigmaras Polkė** (, 1941−2010 m.) – XX a. antros pusės vokiečių tapytojas, fotografas.

## Biografija

Sigmaras Polkė gimė 1941 m. vasario 13 d. Olesnicoje Silezijoje (dab. Lenkija). 1953 m. su šeima persikraustė į Diuseldorfą Vakarų Vokietijoje. 1961 m. S. Polkė pradėjo mokytis Diuseldorfo dailės akademijoje, kurią baigė 1967 m. Dar mokydamasis joje S. Polkė 1963 m. kartu su Gerhard Richter ir Konrad Lueg įkūrė „kapitalistinio realizmo“ menininkų grupę. 1966 m. įvyko pirmoji S. Polkės personalinė paroda René Block galerijoje Berlyne. Po 1970 m. menininkas nagrinėjo tapybos ir fotografijos sąryšį, abejojo fotografijos tikslumu. 1974 m. apsilankė Pakistane ir Afganistane, kur nufotografavo daug nuotraukų. Jas vėliau naudojo kaip savo paveikslų kūrybinę medžiagą. 1975 m. S. Polkė laimėjo prizą San Paulo bienalėje, pradėjo garsėti tarptautiniu mastu. 1977−1991 m. S. Polkė dėstė Hamburgo aukštojoje dailės mokykloje. 1980 m. jis pradėjo eksperimentuoti su dažais, gautais cheminių reakcijų metu, ir kitais chemikalais kurdamas abstrakčius paveikslus.

Pagrindinės parodos:

* 1966 m. įvyko pirmoji S. Polkės personalinė paroda René Block galerijoje Berlyne;
* 1976 m. − Tiubingeno ir Diuseldorfo Kunsthalėse, Van Abbemuseum Eindhovene;
* 1977, 1982 m. − jis dalyvavo „Documenta“ parodose Kaselyje;
* 1981 m. − Karališkojoje menų akademijoje Londone;
* 1983 m. − Boijmans Van Beuningen muziejuje Roterdame ir Kelno dailės muziejuje;
* 1986 m. − Venecijos bienalėje;
* 1988 m. − Vilė de Paris šiuolaikinio meno muziejuje Paryžiuje;
* 1990 m. įvyko S. Polkės fotografijų paroda Baden-Badeno Kunsthalėje;
* 1990 m. − San Francisko šiuolaikinio meno muziejuje ir vėliau parodyta Vašingtone, Čikagoje, Niujorke;
* 1992 m. − Amsterdamo miesto muziejuje;
* 1995 m. − Karnegio tarptautinėje parodoje Pitsburge;
* 1997 ir 2000 m. − retrospektyvinė VFR Meno ir parodų rūmuose Bonoje. Jo kūriniai eksponuoti Bilbao Gugenheimo muziejaus atidarymo parodos metu;
* 1999 m. − retrospektyvinė kūrinių ant popieriaus paroda Niujorko šiuolaikinio meno muziejuje, kuri vėliau parodyta Hamburgo Kunsthalėje;
* 2005 m. − Tokijuje ir Osakoje;
* 2006 m. − retrospektyvinė fotografijos paroda Manheimo Kunsthalėje;
* 2007 m. − Venecijos bienalėje;
* 2014−2015 m. − Niujorko šiuolaikinio meno muziejuje, Teito galerijoje Londone ir Ludwig muziejuje Kelne;

Įvertinimas:
* 1975 m. prizas San Paulo bienalėje;
* 1986 m. Venecijos bienalėje jis buvo apdovanotas „Auksinio liūto“ prizu už sieninę tapybą, kur panaudojo oro drėgmę absorbuojančius pigmentus, kurie nuo drėgmės poveikio keisdavo spalvą;
* 1995 m. apdovanotas Karnegio prizu Pitsburge; 
* 1998 m. apdovanotas „Infinity“ apdovanojimu Tarptautinio fotografijos centro Niujorke;
* 2000 m. Goslaro miestas Vokietijoje skyrė Kaiserring prizą; 
* 2002 m. apdovanotas Praemium Imperiale prizu Japonijos meno asociacijos;

Sigmaras Polkė mirė 2010 m. birželio 10 d. Kelne, kur buvo palaidotas. Jis kūryboje naudojo sintetines medžiagas, lakus, hidroabsorbuojančias medžiagas, kurias maišydavo su dažais. S. Polkė buvo vienu iš labiausiai eksperimentuojančių XX a. antros pusės Vokietijos menininkų, priskiriamas neoekspresionistams. Jis yra kūręs kino filmų.

## Kūrinių galerijos

* Niujorko šiuolaikinio meno muziejus
* wikiart.org
* artnet.com
* artsy.net

## Šaltiniai

* Biografija Bilbao Gugenheimo muziejaus svetainėje
* guggenheim.org/ 
* Encyclopaedia Britannica

## Nuorodos
* „The Guardian“
* „The Independent“ 
* „The Guardian“